उपराज्यपाल की इजाजत के बगैर जन लोकपाल बिल को हर हाल में विधानसभा में पेश करने की जिद को लेकर शुक्रवार को विधानसभा में जबरदस्त हंगामा हुआ. विधानसभा में बिल पेश किया जाए या न इस पर वोटिंग करवाई गई. वोटिंग में बिल के विरोध में 42 वोट पड़े, जबकि पक्ष में सिर्फ 27 वोट ही पड़ सके. सूत्रों की मानें तो बिल के गिरने के बाद अरविंद केजरीवाल दिल्ली के मुख्यमंत्री पद से इस्तीफा दे सकते हैं. इसी कड़ी में आम आदमी पार्टी के [आप] कार्यकर्ताओं को दिल्ली के हनुमान रोड स्थित पार्टी दफ्तर बुलाया गया है. आप के दफ्तर पर भारी संख्या में समर्थकों की भीड़ पहुंचने लगी है. कार्यकर्ताओं ने भी कहा कि अरविंद केजरीवाल को तुरंत इस्तीफा देना चाहिए. हम फिर से सड़क पर संघर्ष करेंगे.